Analiza konsolidovane javne potrošnje – I kvartal 2019[[1]](#footnote-1)

Kako bi se osiguralo očuvanje održivosti javnih finansija, u 2019. godini, nastavljeno je sa sprovođenjem mjera fiskalne konsolidacije usmjerenih na povećanje javnih prihoda, uz nastavak vođenja restriktivne politike u dijelu tekuće potrošnje, kako bi se ograničio njen rast i omogućilo povećanje izdvajanja za potrebe realizacije projekata koji se finansiraju iz Kapitalnog budžeta.

**Javni prihodi** u prvom kvartalu 2019. godine iznosili su 417,8 mil. € ili 8,7% procijenjenog BDP-a (4.788,6 mil. €). U odnosu na uporedni kvartal 2018. godine naplata prihoda je veća za 51,9 mil. € ili 14,2%, najvećim dijelom kao rezultat povećanja poreskih prihoda (porezi i doprinosi) za 36,1 mil. €, odnosno za 10,9%. U ovoj kategoriji najviše su povećani prihodi od: poreza na dodatu vrijednost za 19,6 mil. €, doprinosa 4,9 mil. € i poreza na dohodak 4,9 mil. €. U odnosu na plan, prihodi su veći za 24,2 mil. € ili 6,2%.

**Javna potrošnja** u prvom kvartalu 2019. godine iznosila je 488 mil. € ili 10,2% BDP-a, i povećana je za 60,6 mil. € ili 14,2% u odnosu na uporedni period prethodne godine. Javna potrošnja je povećana zbog većeg izdvajanja u dijelu Kapitalnog budžeta u iznosu od 29,0 mil €. U odnosu na plan javna potrošnja je niža za 62,4 mil. € ili 11,3%.

**Deficit javnih finansija** na kraju prvog kvartala 2019. godine iznosio je 70,2 mil. € ili 1,5% BDP-a, i veći je za 8,6 mil.€ u odnosu na deficit ostvaren u istom periodu prethodne godine. U odnosu na plan deficit je niži za 86,6 mil. € ili 55,2%.

BUDŽET CRNE GORE

**Izvorni prihodi budžeta** u prvom kvartalu 2019. godine iznosili su 371,4 mil.€ ili 7,8% BDP-a i veći su u odnosu na ostvarene u istom periodu 2018. za 43,9 mil. € ili 13,4%, i u odnosu na planirane za 16,7 mil. € ili 4,7%. Ovako snažnom rastu prihoda budžeta doprinijeli su rast ekonomske aktivnosti, pozitivna kretanja na tržištu rada i jačanje poreske discipline uz redefinisanu akciznu politiku.

Kao rezultat prethodno pomenutog, sve kategorije poreskih i neporeskih prihoda zabilježile su rast u odnosu na isti period prethodne godine. Najznačajnija pozitivna odstupanja zabilježena su kod prihoda po osnovu poreza na dodatu vrijednost za 19,6 mil. € ili 16,4%, što je prvenstveno rezultat pozitivnih kretanja makroekonomskih indikatora, ali i povećanja standardne stope od 1. januara 2018. godine imajući u vidu da se prihodi od PDV-a naplaćeni u januaru prethodne godine odnose na decembar 2017. godine kada je važila stopa od 19%, a tek u januaru tekuće godine su zabilježeni prihodi po stopi od 21%.

U posmatranom periodu i porezi i doprinosi na zarade zabilježili su rast, tako da su prihodi od poreza na dohodak u odnosu na prethodnu godinu viši za 1,1%, iako se po novom Zakonu o finansiranju lokalnih samouprava veći dio poreza na dohodak ustupa lokalnim samoupravama. Prihodi po osnovu doprinosa u posmatranom periodu u odnosu na isti period prethodne godine viši su za 4,9 mil. € ili 5,2%. Povećanje poreza i doprinosa na zarade rezultat je pozitivnih kretanja na tržištu rada, naplate poreskih potraživanja shodno Zakonu o reprogramu poreskih potraživanja, ali i jačanja poreske discipline. U istom periodu donacije su više za 11,9 mil. €.

U odnosu na plan akcize i porez na dobit bilježe blago negativno odstupanje, ali prema preliminarnim podacima iz aprila to odstupanje umanjeno je kada su u pitanju akcize, dok je plan za porez na dobit premašen. U odnosu na planirane, ostvareni prihodi od akciza u prvom kvartalu 2019. godine su za 1,4 mil.€ ili 3,2% manji od plana za period januar-mart, uslijed niže naplate prihoda od akciza na duvan i duvanske proizvode. Ipak, uzimajući u obzir da je u prvom kvartalu ostvaren rast prometa duvanskih proizvoda za 33% i da je zabilježen snažan rast uvoza cigareta od preko 80%, evidentan je oporavak na tržištu duvanskih proizvoda, koji je rezultat redefinisane akcizne politike iz septembra prethodne godine. Shodno navedenom, u narednom periodu očekuje se veća naplata prihoda od akciza. Kada su u pitanju neporeski prihodi, zabilježen je rast taksi za 18,1%, naknada za 0,7% i ostalih prihoda za 10,0% u odnosu na plan.

**Ukupni izdaci budžeta** za prvi kvartal 2019. godine iznosili su 442,7 mil. € ili 9,2% procijenjenog BDP-a za 2019. godinu (4.788,6 mil. €), što je za 45,2 mil.€ ili 11,4% više u odnosu na isti period prethodne godine. U odnosu na plan izdaci su niži za 76,4 mil. € ili 14,7%. U strukturi ukupne potrošnje, Tekuća budžetska potrošnja ostvarena je na nivou od 397,4 mil. € i manja je za 41,5 mil. € ili 9,4% u odnosu na planiranu, dok je Kapitalni budžet realizovan u iznosu od 56,4% prvobitno planiranog. Niže ostvarenje tekuće budžetske potrošnje rezultat je niže realizacije gotovo svih kategorija rashoda.

U poređenju sa uporednim periodom prethodne godine, izdaci su ostvareni u većem ukupnom iznosu od 45,2 mil. €, od čega se na Kapitalni budžet odnosi 29,5 mil. € i to u dijelu projekta izgradnje prioritetne dionice Autoputa.

Kao rezultat kretanja prihoda i rashoda u prvom kvartalu, **deficit centralnog budžeta** je iznosio 71,4 mil. € ili 1,5% BDP-a, i veći je za 1,3 mil. € ili 1,9% od deficita ostvarenog u istom periodu 2018. godine. Otplata duga iznosila je 104,7 mil. €, od čega se na otplatu kredita rezidentima odnosi 84,0 mil. €, a nerezidentima 20,7 mil. €.

LOKALNA SAMOUPRAVA

**Prihodi lokalne samouprave** u prvom kvartalu 2019. godine iznosili su 46,4 mil. € ili 1,0% BDP-a, i bilježe rast od 8,1 mil. € ili 21,0% u odnosu na isti period 2018. godine. U okviru prihoda, pozitivno odstupanje u odnosu na prvi kvartal prethodne godine bilježe porez na dohodak za 4,6 mil. € i naknade za 3,1 mil. €. U odnosu na plan, prihodi lokalne samouprave su veći za 7,5 mil. € ili 19,4%.

**Rashodi lokalne samouprave** na kraju prvog kvartala 2019. godine iznosili su 45,3 mil. € ili 0,9% BDP-a, što je za 15,4 mil. € više u odnosu na isti period 2018. godine. U odnosu na plan rashodi su viši za 14,1 mil. €, prvenstveno zbog izmirenja obaveza iz prethodnog perioda.

Za prva tri mjeseca 2019. godine zabilježen je **suficit lokalne samouprave** u iznosu od 1,2 mil. €.

1. Podaci su preliminarni [↑](#footnote-ref-1)